Når barn er vitne til vald mot mor
Høgskulelektor Sandra Opheim
Den første norske undersøkinga av omfanget av vald i heimen, viser at over 27 % av  kvinnene her i landet har vorte utsette for slik vald. Om lag éi av ti kvinner har opplevd potensielt livstrugande vald frå partnaren sin. Undersøkingar frå Sverige, Finland og Storbritannia viser tilsvarande tal. Kvinnemishandling og overgrep mot barn skjer i alle sosiale lag og i familiar med ulik kulturell bakgrunn.

Mange av desse kvinnene har barn, og barna er som regel vitne til valden. Korleis er kvardagen for desse barna, og korleis handterer dei den valden dei opplever heime? For dersom mor vert utsett for vald, tyder det i praksis at barna lyt leve med og handtere den valden dei er vitne til. 

Barn som lever med vald i heimen handterer vald både før, under, etter og mellom valdsepisodane. Valden kan bli altomfattande i kvardagen, også i situasjonar, i relasjonar og på arenaer der valden ikkje fysisk er til stades. Å leve med vald tyder heile tida å vere på vakt, førebu seg og leite etter teikn hjå overgriparen, halde ut valden, tolke den og deretter skjule spora etter den. Å framstille familievald som enkeltepisodar er velkjente metodar frå overgriparen. Dette er med å bagatellisere valden, og gjer at han verkar mindre alvorleg. 
Forsking viser at barn fortel at mor vert utsett for seksuell, fysisk og psykisk vald. Materiell vald, knusing og øydelegging av ulike ting er vanleg. I følgje barna vert mor slått med knyttnevar, sparka, dytta, lugga, slengt i veggen, kvelt og valdteken. Psykisk mishandling kan vere å høyre mor verte kalla nedsettande ord som hore og fitte, eller at ho vert tvinga til å utføre audmjukande handlingar, som å sitje på golvet og ete medan far og barn et ved bordet. 

Som einaste vitne blandar barna seg ofte inn i konflikten på ulike måtar. Dei går mellom foreldra, ropar at far skal slutte, ringer etter hjelp, hentar nabo, trøstar og passar på mindre sysken og dyr. Mange barn vert sjølve slått, sparka eller dytta i slike situasjonar. 
Det er knytt både smerte og skam til å vere eit valdsoffer. Å skjule valden vert derfor viktig for dei involverte. Barn fortel at dei ryddar huset etter ein valdsepisode, kastar ting som har blitt øydelagde, og hjelper mor med ærend så ho slepp å gå ut med blåmerke. Dei tek heller ikkje med vener heim dersom dei fryktar at mor eller huset er prega etter vald. 

Barna prøver å forstå valden og lagar seg derfor ulike forklaringar på kvifor vald oppstår. Det kan vere at dei ser den i samband med alkohol, i samband med eiga åtferd eller med mors åtferd. Mange prøver derfor å endre ulike forhold dei meiner fører til vald. Tømme ut alkohol, få mor til å oppføre seg bra, eller å endre åtferd sjølve; vere snill, grei, tøff osv. Men det er utøvaren som er ansvarleg for eigen valdsbruk, og det er han som må endre seg for at valden skal ta slutt.   

Regjeringa sin handlingsplan ”Vold i nære relasjoner” understrekar at ”… det må karakteriseres som omsorgssvikt når de (barna) er vitne til at mor utsettes for vold.” Det å vere vitne til vald mot mor er like skadeleg for barn som om dei sjølve vert utsette for vald. Barn får ulike typar skadar av å vekse opp under slike omstende. Dette viser seg oftast gjennom ei åtferd som bør vekke både uro og handling hjå vaksne og hjelpeapparatet elles. For det er ofte gjennom åtferd heller enn ord, at barn fortel om tabulagde problem og vanskar. På same måte som barn av rusmisbrukarar og barn av psykisk sjuke foreldre, utviklar også barn i valdsfamiliar ofte både somatiske og psykosomatiske symptom. Dette kan vere hovudverk, mageknipe, diaré og magekatarr, søvnproblem, mareritt og sengevæting. Andre symptom kan vere mykje fråver frå skulen, låg prestasjonsevne, mangel på konsentrasjon og at dei vegrar seg for å vere på skulen eller vegrar seg for å gå heim. Aggressivitet, dårleg impulskontroll, uro, angst, depresjon og sjølvdestruktiv åtferd er andre symptom. Barnets kjønn og alder spelar ofte ei rolle for kva symptom dei viser. 
Barn er likevel ikkje alltid tause om valden. Dei fortel blant anna om valden når dei vurderer at mor er i livsfare, som når dei hentar naboar eller ringer til politiet i ein akutt valdssituasjon. Og får barn høve til å fortelje om valden, eller om andre vanskar dei har heime, så gjer dei gjerne det. Det største problemet når det gjeld tabulagde område i samfunnet, er ikkje at ofra er tause, men at dei blir gjort tause ved at ingen ser dei eller gjev dei høve til å fortelje. 

Men å vite gjev samstundes eit ansvar som krev handling. Det vil vere eit svikt mot barn som fortel om vald og overgrep, dersom ingenting blir gjort for å hjelpe. Problemet ligg ikkje i barnet, men i heimemiljøet til barnet. Tiltak som berre rettar seg mot barnet, vil derfor vere lite vellukka dersom valden framleis held fram. Bearbeiding av traumatiske opplevingar har best føresetnadar når barnet ikkje lenger vert utsett for vald. For å kunne hjelpe barnet, lyt ein derfor hjelpe både mor og far. 

I Sogn og Fjordane har familiekontoret i Førde, i samarbeid med stiftinga Alternativ til Vold, starta gruppebehandling av valdsutøvande menn. Dei har òg tilbod til valdsutsette kvinner. Slike tilbod, samt likestilling mellom kjønn og generelt haldningsskapande arbeid mot vald, vil redusere familievalden og betre livsvilkåra for mange kvinner, menn og barn. 

